VF Plus stel hulplyn in teen grondgrype | Maroela Media
Dr. Pieter Groenewald, leier van die VF Plus, het vanoggend tydens 'n mediakonferensie by die parlement aangekondig dat die nommer vir dié SMS-lyn 43366 is.
"Die SMS-lyn is gekoppel aan die kontaknommers van kundiges wat grondeienaars sal bystaan. Dit is belangrik dat diegene wat die hulplyn skakel, probeer om dit so gou moontlik ná die grondgryp te doen, want met tydverloop van meer as 24 uur verminder die grondeienaar se wettige opsies," het Groenewald aan Maroela Media verduidelik.
"Dit is voorts belangrik dat die persoon wat die SMS-lyn kontak, volle besonderhede van onder meer hul naam, die gebeure, hul naaste polisiestasie en (as hulle reeds by die polisiestasie was) die naam en besonderhede van die polisielid met wie hulle geskakel het, byderhand het," aldus Groenewald.
Volgens die VF Plus-leier is onteiening sonder vergoeding en grondgrype in Suid-Afrika nou 'n realiteit, en heers daar groot onsekerheid onder alle gemeenskappe in Suid-Afrika, en veral in die landbougemeenskap, oor hoe die proses gaan afspeel en hoe dit almal in die land kan raak.
Benewens die SMS-lyn gaan die VF Plus verdere aksiestappe doen om op internasionale vlak teen die ANC op te tree om die proses van onteiening sonder vergoeding teen te staan.
Die VF Plus het reeds 'n amptelike klag ingedien by die Verenigde Nasies se menseregtekommissie weens wat die party beskou as die ANC-regering se oortreding van Artikel 17 van die VN se Handves en Internasionale Verklaring van Menseregte wat private eiendomsbesit beskerm en onteiening sonder vergoeding verbied.
Die party gaan ook op versoek van die Amerikaanse ambassade in Suid-Afrika 'n voorlegging doen waarin die grondkwessie en plaasaanvalle en -moorde belig gaan word.
Dit sluit aan by die VF Plus se huidige "Slaan Terug"-veldtog wat daarop gemik is om die internasionale gemeenskap se aandag op die aangeleentheid te vestig, en om die ANC daadwerklik teen te staan in dié verband.
"Ongeag die vae ondernemings van pres. Cyril Ramaphosa oor hoe hy die proses in die vooruitsig stel, is onuitwisbare en onrealistiese verwagtings reeds by die massas geskep. Dit kan gesien word in onwettige besettings wat reeds reg oor die land voorgekom het by plekke soos Stellenbosch, Virginia, Harrismith en Wesselsbron. In Parys is munisipale grond oor die naweek beset," het Groenewald uitgewys.
Volgens Groenewald is dit duidelik dat Ramaphosa se ondernemings geen gewig hoegenaamd dra by die mense op grondvlak nie, en is dit 'n ope vraag of die polisie werklik die politieke wil en vermoë sal hê om kragdadig en doeltreffend op te tree indien massa-besettings landwyd sou voorkom.
"Die VF Plus wil dit duidelik stel dat hy nie gekant is teen grondhervorming nie en dat die meganisme wel deur die bestaande artikel 25 van die Grondwet geskep is om dit op 'n ordelike en verantwoordelike wyse te laat plaasvind teen vergoeding vir die eienaar. Hierdie proses het slegs misluk deur die korrupsie, wanbestuur en onbevoegdheid van die regering en sy instellings," het Groenewald aangevoer.
"Twee verdere wanopvattings wat die staat en die EFF as narratief vir die beoogde onteieningsproses sonder vergoeding aanvoer, is dat wit mense grond wat hulle besit gesteel het en dat die blote besit van grond welvaart skep. Dit is van alle waarheid ontbloot.
"Die VF Plus dring daarop aan dat die huidige, wettige meganismes gebruik word om grondhervorming op 'n ordelike wyse te laat geskied. Die party sal enige ander onbillike poging tot grondhervorming op elke wyse moontlik teenstaan," het Groenewald afgesluit.
Dankie VF. Sal ondersteun. Julle en Afriforum is enigstes wat kyk na die waarheid
Is dit nie interessant hoe regering voete gesleep het in die proses waar boere regverdige vergoeding kon kry vir hulle grond nie? Hulle het die krisis vervaardig en straf nou die boere daarvoor.
Baie dankie vir die diens van die Vryheidsfront.AgriSA het my nou heeltemal verloor nadat ek moes hoor my ouma wat in die konsentrasiekamp was was eintlik n kolonialis.
Dit is mos nou wat mens verwag van 'n politieke party, naamlik, om daadwerklik op te tree en nie net van verhoë af geluide en beloftes te maak nie.
Deur saam te staan met burger regte organisasies soos AfriForum en al hule wyd verspreide diens afdelings, kan daar wal gegooi word teen die ANC se onregverdige en skaamtelose minderheidsgroep minagtende optredes.